Froome med nytt stikk på Contador
Selv om det bare ble andreplass kom Team Sky ut som den store vinneren på etappen. Britene økte Chris Froomes ledelse i sammendraget og er nå tolv sekunder foran Tejay Van Garderen på andreplass. Alberto Contador og Tinkoff Saxo ble de store taperne på etappen. Contador lå 36 sekunder bak Froome i sammmendraget før etappen, men tapte ytterligere og er nå 1:03 bak sin rival før rittet går inn i fjellene tirsdag. Vincenzo Nibali kan ha tapt kampen om sammenlagtseier ettersom han nå ligger utenfor topp ti-lista, 2:22 bak Froome. Se resultater etter etappen nederst i artikkelen. TOUR STUDIO: Les fyldig referat fra etappen Etter å ha knivet om seieren ble det til slutt andreplass for Team Sky, 0:62 sekunder bak BMC. Movistar leverte en fremragende tempoetappe og tok tredjeplassen 0:04 bak seirende BMC. Det var knyttet stor spenning til taktikken på den niende etappen i Tour de France. Lagene bestående av ni ryttere, fikk stoppet tiden så fort den femte rytteren krysset målstreken. Dersom kreftene hadde blitt spilt feil, kunne det få fatale konsekvenser. Den knallharde løypen på 28 kilometer besto av tre bakker hvor det hele ble avsluttet med 6,2 prosent gjennomsnittlig stigning de siste 1,7 kilometerne. I 2012 tapte nettopp BMC lagtempoen i VM med tre sekunder fordi de syklet for hardt opp siste stigning. Men på søndagens etappe syklet Tejay Van Garderens lag en forrykende tempo. - Vi fikk positive tider underveis og visste vi var på vei mot noe bra. I en perfekt verden hadde jeg hatt gul trøye nå, men vi tar gjerne etappeseier også, smiler Van Garderen etter etappen.Edvald Boasson Hagen hadde mye å revansjere etter lørdagens tekniske trøbbel som fratok ham seiersmuligheten. Nordmannens lag, MTN Qhubeka, hadde ingen ambisjoner om å vinne men skulle ifølge Boasson Hagen selv kjøre så hardt som mulig. - For min egen del var det ganske bra. Jeg falt hvertfall ikke av resten av laget, men jeg måtte bite hardt mot slutten, sier Boasson Hagne til TV 2 etter målgang. Laget brukte totalt 34:11 i den 28 kilometer lange løypen. - Jeg følte det gikk ganske greit til å være oss, men vi måtte vente litt på noen karer underveis så da tapte vi litt tid, sier Boasson Hagen til TV 2 etter mål. Alexander Kristoff på sin side gjorde en jobb for Joaquim Rodriguez i dopingtatte Luca Paolinis fravær. I tillegg brøt Dimitry Kozontchuk rittet etter tredje etappe. Og nordmannen hang med på Katjusjas blodslit som kjørte inn med tiden 34:08. - Det ble ganske hardt ettersom vi mistet to mann ganske tidlig på etappen. Vi slet med å holde oss sammen på slutten, men vi prøvde å gjøre det beste utav det, sier Kristoff til TV 2 like etter målgang.Sjeldent har en lagtempo vært viktigere sett med favorittenes øyne. Den svært bakkepregede løypen kunne gi enorme utslag på sammenlagtlisten. Før etappen ledet Chris Froome med fattige elleve sekunder på Peter Sagan. Kun to sekunder deretter lå amerikanske Tejay Van Garderen som sykler for regjerende verdensmester på lagtempo, Team BMC. For Nairo Quintanas del måtte laget hans komme ut med et godt resultat. Den klatresterke colombianeren var hele 1:56 bak i sammendraget, noe som kunne vært mye å hente på sine konkurrenter i fjellene. Italienske Lampre Merida satte tidlig en god tid som etter hvert ble slått av sveitsiske IAM. De ble deretter henvist nedover på lista av Astana som igjen ble slått av Movistar. Deretter skulle BMC krysse målstreken med ny bestetid, og amerikanerne holdt unna til Team Sky som akkurat ikke klarte å slå tiden. (Se resultater etter etappen under bildet)Etappe ni, tempoetappe 28 kilometer fra Vannes til Plumelec: 1) BMC 32:15 2) Team Sky +0:01 3) Movistar +0:04 19) Team Katjusja +1:53 20) MTN Qhubeka +1:56 Gul sammenlagttrøye: 1) Christopher Froome, Team Sky, 31:34:12 2) Tejay Van Garderen, BMC, +0:12 3) Greg Van Avermaet, BMC, 0:27 5) Alberto Contador, Tinkoff Saxo, +1:03 9) Nairo Quintana, Movistar, +1:59 13) Vincenzo Nibali, Astana, +2:22 33) Edvald Boasson Hagen, MTN Qhubeka, +10:14 80) Alexander Kristoff, Team Katjusja, +27:13 Grønn poengtrøye: 1) Peter Sagan, Tinkoff Saxo, 213 poeng 2) André Greipel, Lotto Soudal, 210 poeng 3) Mark Cavendish, Etixx QuickStep, 159 poeng 11) Alexander Kristoff, Team Katjusja, 50 poeng 13) Edvald Boasson Hagen, MTN Qhubeka, 45 poeng Prikkete klatretrøye: 1) Daniel Teklehaimanot, MTN Qhubeka, 4 poeng 2) Joaquim Rodriguez, Team Katjusja, 2 poeng 3) Alexis Vuillermoz, AG2R, 2 poeng Hvit ungdomstrøye: 1) Peter Sagan, Tinkoff Saxo, 31:34:50 2) Nairo Quintana, Movistar, 1:21 3) Warren Barguil, Giant Alpecin, 2:05 Lagkonkurransen: 1) BMC 95:48:04 2) Tinkoff Saxo +4:04 3) Etixx QuickStep +7:28 9) Team Katjusja +18:59 15) MTN Qhubeka +25:14
Team Sky tapte etappeseieren med seks hundredeler, men Chris Froome tok viktige sekunder på Alberto Contador i sammendraget under søndagens lagtempo i Tour de France.